ועדת הכלכלה, כנסת 25, פרוטוקול מספר 114, 2023-05-16 00:00

דוד ביטן: אני פותח את הישיבה

דוד ביטן:  הנושא: הקושי של חקלאים שתבעו את חברת הביטוח לרכוש פוליסות חדשות והקושי של צרכנים שתבעו את חברת הביטוח לרכוש פוליסות חדשות

דוד ביטן:      הנושא הזה עלה בעקבות שיחה שהייתה לי עם חבר הכנסת בן ברק

דוד ביטן:  אני צריך להסביר לכם שחברות הביטוח מסרבות לבטח שוב פעם – במיוחד את החקלאים, אבל גם כל מיני עסקים אחרים אחרי ששורפים או מפוצצים להם וכו' – אפילו לא באמצעות העלאת מחיר הפוליסה

דוד ביטן:  זה גורם לדבר אחד מאוד פשוט – שהפשע המאורגן והסחיטה ממשיכים להתקיים, כי לבן אדם אין ברירה

דוד ביטן:  אם אין לו ביטוח אז הוא משלם כסף לאלה ששורפים

דוד ביטן:  אז אתן – חברות הביטוח והממשלה – מסייעות לפשע להתקדם, גם בדרום, גם בצפון, גם בכל מקום

דוד ביטן:       זה דבר שצריכים לפתור אותו

דוד ביטן:  חברות הביטוח הן חברות ציבוריות, הן לא יכולות לעשות מה שהן רוצות

דוד ביטן:  יש לכן דרישות? תעלו את מחיר הביטוח, תבואו לממשלה בדרישות

דוד ביטן:  אבל לבוא ולזרוק את הכול על האנשים שצריכים להילחם ביום-יום מול הפשע, ולעמוד מולו לבד – זה לא יכול להתקיים

דוד ביטן:      בן ברק, אתה רוצה להגיד משהו?     

רם בן ברק: כן

רם בן ברק:  תודה רבה, אדוני היושב-ראש, על הדיון

רם בן ברק:  אני חושב שהגדרת את התופעה טוב מאוד, אבל אני חושב שאפשר טיפה להרחיב אותה

רם בן ברק:  אנחנו נמצאים בתקופה שבה הפרוטקשן – דמי חסות – הרים את הראש

רם בן ברק:  לצערי הרב, כמעט ואין עסק היום, בצפון ובדרום – ולדעתי גם במרכז – שלא משלם דמי חסות בצורה זו או אחרת, לחברת שמירה פיקטיבית או משהו כזה

רם בן ברק:      העניין הזה הוא פשלה של המדינה, הרי לא יכול להיות שבעלי העסקים ישלמו מיסים למדינה, ובנוסף למיסים ישלמו גם דמי חסות

רם בן ברק:  עומד אותו בעל עסק – ולא משנה אם זה רפתן עם מתבן או בעל חנות למכירת המבורגרים – ובא אליו ארגון פשע ואומר לו: תשלם לנו עשרת אלפים שקל בחודש ואנחנו נשמור לך על הדברים

רם בן ברק:  הוא אומר להם: לא רוצה

רם בן ברק:  לא רוצה? יורים לו צרור כדורים על החלונות

רם בן ברק:  אני מספר לך על מקרה שקרה

רם בן ברק:  כולם מכירים את המקרה של "המבורגר 90"

רם בן ברק:  צרור יריות, חברת הביטוח הודיעה לו שהיא לא מבטחת יותר את העסק שלו – כי הוא תחת איום

רם בן ברק:  ועכשיו צריך לחשוב מה לעשות – האם להסתכן בזה שישרפו לו את העסק וזה יעלה לו מיליונים, או לשלם את הכסף

רם בן ברק:  בלית ברירה, מאחר והמדינה לא מסוגלת למגר את התופעה, כנראה שחלק כן משלמים

רם בן ברק:      אנחנו, הממשלה, הכריזה מלחמה בתופעת הפשע המאורגן ובתופעת הפרוטקשן

דוד ביטן: רק בדיבורים

דוד ביטן:  אם זה המצב – אז זה רק בדיבורים

רם בן ברק: אז אני אומר: אם באמת רוצים להילחם בתופעה הזאת, צריך כמובן לחזק את המשטרה ולחזק את משמר הגבול, וצריך להקים יחידות מודיעין, צריך לעשות את כלמה שהמשטרה עושה

רם בן ברק:  אבל מהצד השני צריך לבוא לאנשי העסקים – בין אם הם חקלאים ובין אם הם לא – ולהגיד להם: רבותיי, אל תשלמו, אנחנו נגן עליכם, אנחנו נכניס את היד לכיס, אם צריך – דרך חברות הביטוח, דרך הקופה במשרד האוצר

רם בן ברק:      לא יכול להיות שלא נפצה אותם על זה שהם לא נכנעים לארגוני פשע

רם בן ברק:  ולכן, אדוני היושב-ראש, אני מציע שיקום כאן משהו משותף, של המדינה יחד עם חברות הביטוח, איזושהי קרן, שאנשים ידעו שגם אם הם לא משלמים יהיה מי שידאג להם, יהיה מי שיבטח אותם, ולא הכול ייפול על הכתפיים שלהם

רם בן ברק:  צריך להכניס את זה במסגרת התשעה מיליארד של המלחמה בפשע המאורגן

רם בן ברק:  זה בדיוק המלחמה, וככה נלחמים בפשע המאורגן – גם במשטרה, גם באכיפה, וגם בזה שאתה אומר לאזרחים: אתם צריכים לדעת שיש מאחוריכם גב

רם בן ברק:  מאחוריכם עומדת המדינה ונותנת לכם גב

רם בן ברק:  אל תשלמו, תהיו בצד של החוק

רם בן ברק:  היום רוב האנשים לא בצד של החוק

רם בן ברק:  הם לא סומכים על החוק

רם בן ברק:  הם יודעים שהם יינזקו ולא יקבלו כלום, ולכן הם משלמים, בלית ברירה

רם בן ברק:  תודה

דור נבו: אני חקלאי, בן 42, ממושב מחולה בבקעת הירדן

דור נבו:  יש לי משק משפחתי שנקרא "האדמה הטובה"

דור נבו:  אנחנו מגדלים ירקות אורגניים כבר 30 שנה

דור נבו:  לפני חמש שנים בניתי בית אריזה בעלות של מיליונים, מהכסף הפרטי שלי

דור נבו:  ביום כיפור האחרון הציתו שני פורעים את בית האריזה שלנו, שרפו אותו על תכולתו, והוא נשרף כליל

דור נבו:       בניגוד למה שאמר רם בן ברק, אצלי לא היה איום פרוטקשן, לא היו איומים מקדימים

דור נבו:  זה נפל עלינו כרעם ביום בהיר

דור נבו:  ככל הנראה זה רקע לאומני, אבל לא נמצאו די ראיות לכך

דור נבו:  הנזק למשק היה עצום, הוערך בעשרה מיליון שקל, ורק חלק מתוך הנזק הזה מכוסה בביטוח

דור נבו:       אני רוצה לדבר רגע על הבעיות

דור נבו:  התחושה היא תחושת הפקרות ואדישות מצד המדינה – שמפקירה אותנו, החקלאים, ואת הרכוש שלנו שמצוי בחוץ, בשדה, בשטח ההפקר שבין הירדן לים

דור נבו:  את התחושה הזאת אני מכיר עוד משחר ילדותי, כשהלכתי וראיתי את אבא שלי חוזר מתוסכל מהשדה כשגנבו לו את ציוד ההשקיה

דור נבו:  אנחנו כבר התייאשנו מלהגיש תלונות למשטרה – כי לא נעשה עם זה שום דבר

דור נבו:       הבעיה הנוספת, ואולי המרכזית, שעליה אני רוצה לדבר היא אובדן הערכים

דור נבו:  אני מרגיש שכבר לא רואים בחקלאות ערך לאומי

דור נבו:  המדינה עדיין לא מבינה שאבטחת החקלאי זה אבטחת הגבולות ואבטחת ביטחון המזון של מדינת ישראל

דור נבו:  ברגע שאנחנו ניכנע לטרור החקלאי – בטח בבקעת הירדן – ייכנסו לשטחים שלנו גורמים לא רצויים, שרק מחכים שאנחנו נפקיר את השטח

דור נבו:       הבעיה הנוספת היא גזירות כלכליות

דור נבו:  המדינה מגבילה אותנו, החקלאים, בכוח אדם; משיתה עלינו אגרות בסך של עשרות אלפי שקלים בשנה; מעלה את מחיר המים במקום לסבסד אותו; ולא מאפשרת תחרות הוגנת על ידי תמיכה זהה לחקלאי ה-OECD

דור נבו:  ואחרי כל זה, המדינה לא לוקחת אחריות על הנזקים שנגרמו לנו בשל אוזלת היד הזו, משאירה אותנו לשמור על הרכוש שלנו לבד, לשכור אבטחה פרטית מכספנו, ולא מפצה כשיש נזק מפשיעה חקלאית

דור נבו:       הדבר הנוסף זה היעדר הגנה ביטוחית

דור נבו:  לאחר המקרה פנינו, בעזרת סוכן הביטוח שמעון כהן, שתכף ידבר, לכל חברות הביטוח שהיו יכולות לבטח

דור נבו:  אין הרבה חברות כאלה

דור נבו:  חברות הביטוח אמרו שהן לא מוכנות לבטח אותי יותר, בגלל שאני בסיכון מוגבר

דור נבו:  זה משפיע באופן ישיר על יוקר המחיה, כי ברגע שהסיכון הוא מוגבר, מחיר התוצרת שאני מגדל עולה, בגלל עלויות השמירה שלי, הפחת על הגניבות שלי

דור נבו:  רק ביום שישי האחרון גנבו לי אבטיחים מהשדה

דור נבו:  תפסנו את הגנבים, לקחנו את הסחורה חזרה וחילקנו אותה לחיילים שתפסו

דור נבו:  וגם רכישת ציוד שעוזר לנו, למשל גדרות וכו', מייקרת את המוצר הסופי בסופו של דבר

דור נבו:       הדרישות שלי, שלנו, של החקלאים מהמדינה, זה קודם כול שהיא תשמור עלינו

דור נבו:  אנחנו עסוקים בחקלאות, לא בשום דבר אחר

דור נבו:  אנחנו לא צריכים ללכת לשמור בלילה, ואנחנו רוצים שתשמרו עלינו מעבריינים ומטרוריסטים

דור נבו:  אנחנו מבקשים שתיקחו אחריות על הסיכון של החקלאים ותפצו אותנו על כל נזק שנגרם לנו

דור נבו:  ופה אני רוצה להגיד מילה טובה לחברת הביטוח, שבמקרה שלי התגייסה ועשתה את כל המאמצים כדי שאני אוכל להיות מפוצה במקסימים שהייתי מבוטח בו

דור נבו:       והדבר השני – שהמדינה תעזור לנו לקנות את הפוליסה ולישון בשקט

אלון שוסטר: והביטוח לא יתייקר בהמשך?      

דור נבו: הביטוח בוטל

דוד אלחייני: אין ביטוח

שמעון כהן: אין ביטוח

דור נבו: זה אפילו לא עניין של מחיר

דוד ביטן: אני רוצה רגע להדגיש: אנחנו לא באנו לדון עכשיו בכל הבעיות של החקלאים

דוד ביטן:  אנחנו דנים רק בנושא הביטוחי

דוד ביטן:  בסדר?      

דור נבו: אני מיקדתי את זה בנקודת הזאת

דוד ביטן: אנחנו מכירים את הבעיות הכלליות

דוד ביטן:  אנחנו לא נתחיל עכשיו - - -      

דור נבו: לא, אני רוצה להגיד רק את הדבר הזה: את הטלפון ב-1:30 בלילה בערב יום כיפור אני לא אשכח

דור נבו:  העירו אותי ואמרו לי: בית האריזה שלך עולה באש

דור נבו:  אני רוצה ללכת לישון בשקט בלילה ולקום בבוקר לעסק קיים

דור נבו:       אז אני רוצה לדבר רגע על השינה בשקט הזאת, וזה רגע של היסטוריה, ואני כבר מסיים

דור נבו:  לפני 83 שנה כתב עמנואל הרוסי לבנו אבנר את שיר הערש "שכב בני"

דור נבו:  וככה הוא כתב, בן השאר: "בּוֹעֶרֶת הַגֹּרֶן בְּתֵל יוֹסֵף, וְגַם מִבֵּית אַלְפָא עוֹלֶה עָשָׁן

דור נבו:  אַךְ אַתָּה לִבְכּוֹת אַל תּוֹסֵף, נוּמָה, שְׁכַב וִישַׁן

דור נבו:  לַיְלָה, לַיְלָה, לַיְלָה אֵשׁ תֹּאכַל חָצִיר וָקַשׁ, אָסוּר, אָסוּר לְהִתְיָאֵשׁ מָחָר נַתְחִיל מֵחָדָשׁ

דור נבו:  מָחָר צָרִיךְ לִירוֹת הַמַּסָּד, בַּיִת לִבְנוֹ יִבְנֶה הָאָב

דור נבו:  הִנֵּה תִּגְדַּל, תָּרִים הַיָּד, תֵּצְאוּ לַבִּנְיָן אָז יַחְדָּיו"

דור נבו:      אז הדור הבא באמת לא התייאש והקים את המדינה הזאת, אבל נאלץ להמשיך להיאבק על הקיום שלו

דור נבו:  כך תיאר המשורר עלי מוהר ב-1955, ערב מבצע קדש, כיצד מרגיעה האם את בנה הקטן בקיבוץ בנגב הסוער: "רוּחַ, רוּחַ עַל בֵּיתֵנוּ וְכוֹכָב אוֹרוֹ צוֹפֵן אַבָּא שָׁם חוֹרֵשׁ שְׂדוֹתֵינוּ; נוּמָה, נוּמָה, בֵּן

דור נבו:  לָמָּה זֶה יַחֲרֹשׁ בַּלַּיְלָה וְאוֹתִי לֹא יְיַשֵּׁן? אַדְמָתֵנוּ בְּנִי, אֵין פְּנַאי לָהּ נוּמָה, בֵּן, נוּמָה, בֵּן

דור נבו:  יֵשׁ דָּבָר אוֹרֵב בָּאֵלֶם וְתַנִּים חוֹרְצִים שׁוּב שֵׁן

דור נבו:  אַבָּא אֵי מוֹתֵחַ תֶּלֶם? נוּמָה, נוּמָה, בֵּן

דור נבו:  הֵן יַחֲרֹשׁ בִּשְׂדוֹת הַמֶּשֶׁק לָמָּה לוֹ אֶקְדַּח וּסְטֵן? אֵין חָרִישׁ עָמֹק בְּלִי נֶשֶׁק! נוּמָה, בֵּן, נוּמָה, בֵּן"

דור נבו:      אני יושב כאן מולכם, חברי ועדת הכלכלה, מסתכל לכם בעיניים, ואני אומר לכם: אני דור שלישי של חקלאים בעמק, ואני דורש שתמלאו את האחריות שלכם כמשרתי ציבור, תפעלו לתקן בהקדם את החוק כדי ששירי הערש שאני אשיר לילדים שלי יהיו מרגיעים יותר

דור נבו:  אם אתם לא תפתרו את הבעיה של הביטחון האישי שלנו ביישובי הספר, לפחות יש לכם את האפשרות לפתור את הביטחון הכלכלי שלנו – על ידי ביטוח ממשלתי הולם

דור נבו:  תודה

שמעון כהן: אני מייצג את לשכת סוכני הביטוח, ובמקרה אני גם הסוכן של נבו

שמעון כהן:  טיפלנו בו יפה דרך חברת הפניקס, היא שילמה, למרות שהיה שם חשד שזה אירוע טרור

שמעון כהן:  יש לו כיסוי מלא על המשק בנזק בזדון, שזה לא רגיל

שמעון כהן:  חברת הביטוח שילמה את הכסף במלואו, והוא יצא מבסוט

שמעון כהן:       אלא מה? שמיד אחרי זה ביטלו את הפוליסה, למרות שביקשתי להחריג את הנושא של נזק בזדון

שמעון כהן:  יש לו פועלים, יש לו בתים, יש לו צד ג', רכוש – בלי נזק בזדון

שמעון כהן:  לא הסכימו

שמעון כהן:  בדיבורים הראשונים הסמנכ"לית אמרה לי: תשמע, בוא ננסה

שמעון כהן:  הגיעו לחתם הראשי, שאמר: אין דבר כזה

שמעון כהן:  יש לי מלא פרוטקשן, יש לי מלא טרור

שמעון כהן:  אני לא אפתח את זה

שמעון כהן:  לא מוכן לבטח

שמעון כהן:       פניתי לחברות הביטוח

שמעון כהן:  אין הרבה

שמעון כהן:  שתבינו, בחקלאות יש את "ביטוח חקלאי" – שזו אגודה חקלאית שיתופית, שזה בעיקר לקיבוצים וקצת לנו, המושבניקים, ואת איילון, הראל והפניקס

שמעון כהן:  זהו

שמעון כהן:  אין יותר חברות שמבטחות משקים חקלאיים במדינה

שמעון כהן:  ואחת הטענות שלנו, של לשכת סוכני הביטוח, היא: תפתחו את המדינה לקבלת חברות מחוץ לארץ

שמעון כהן:  מה זה הקרטל הזה?     

דוד ביטן: רגע, והחברות מחוץ לארץ כן יבטחו? אני שואל אותך שאלה

שמעון כהן: כן, כן, שיבואו, שיבטחו באופן כללי

דוד ביטן: זה לא פתרון

שמעון כהן: שנייה

שמעון כהן:  בגרמניה, לדוגמה, יש 350 חברות ביטוח על 80 מיליון

שמעון כהן:  אז לנו, על 10 מיליון, שיהיו 40 חברות ביטוח

שמעון כהן:  יש חמש חברות ביטוח רציניות

שמעון כהן:  כל השאר זה בתים וביטוחים ישירים

שמעון כהן:  אין פה תחרות אמיתית

שמעון כהן:  אין פה תחרות אמיתית, ולא רוצים לבטח

שמעון כהן:  היום לא מבטחים חקלאים שהיה להם נזק בזדון או נזקים מטרור

שמעון כהן:  לא רוצים לבטח גם קבלנים

שמעון כהן:  אני מנסה לעשות ביטוחים קבלניים לקבלנים – אי-אפשר

שמעון כהן:  לא ניתן

שמעון כהן:  לא רוצים לעשות

שמעון כהן:  הם רוצים רק זקנות בקומה שמינית, שלא קרה להן כלום עשר שנים, זה הכול

שמעון כהן:  אין פה תחרות בכלל

שמעון כהן:       אנחנו מבקשים, בשם לשכת סוכני הביטוח, לפתוח את השוק הזה

שמעון כהן:  בתור חקלאי שמגדל תמרים בבקעה, אני רוצה להגיד לכם שכמו שמייבאים עגבניות מטורקיה, תביאו גם חברות ביטוח מחוץ לארץ

שמעון כהן:      וגם את התשומות – למה אתם רק לוקחים לנו את הסחורה ומתחרים בה? תביאו לנו אפשרות גם לעשות ביטוחים בזול או שמישהו בכלל יבטח אותנו

דוד ביטן: קודם כול, התחרות בשוק הביטוח זה אמנם לא נושא הדיון - - -   

שמעון כהן: - - -     

דוד ביטן: רגע, לאט לאט

דוד ביטן:  זה נושא שכן צריך לטפל בו

דוד ביטן:  אני לא יודע מה המצב בשוק היום

דוד ביטן:  אנחנו נעשה דיון על זה

דוד ביטן:  תמיד לוקחים אותי לזוויות אחרות במקום למה שאנחנו דנים בו

דוד ביטן:  אני רוצה לדעת דבר אחד מאוד פשוט

דוד ביטן:  חברות הביטוח, אני לא אומר שאתם לא צריכים להרוויח

דוד ביטן:  זה לא הטענה שלי

דוד ביטן:  ברור שצריכים להרוויח

דוד ביטן:  אם אנחנו רוצים שתהיה מלחמה בפרוטקשן – אז כולם צריכים לשים יד בעניין הזה, כולל חברות הביטוח

דוד ביטן:       כמו שבזמנו נלחמנו בגניבות הרכב, אתם זוכרים את זה? אז תיקנו את החוק ועשינו כל מיני דברים שקשורים לחלפים, על מנת שיפסיקו לגנוב את הרכבים

דוד ביטן:  זה דבר שחייבים לטפל בו

דוד ביטן:  מה אתם בעצם רוצים מהחקלאים? גם המשטרה – מה לעשות? גם התשלום לחברות זו עבירה על החוק, נכון? אני לא טועה? גם כשאתה בא למישהו לשלם לו פרוטקשן, והוא מביא לך חשבונית – החשבונית היא עבירה על החוק, וגם התשלום הוא עבירה על החוק

דוד ביטן:  אז מה אתם רוצים, שאנשים יהיו עבריינים בלית ברירה? ברור שהם יהיו עבריינים בלית ברירה

דוד ביטן:  מה הם יכולים לעשות, מסכנים?     זה דבר שצריך לפתור אותו ברמה הלאומית

דוד ביטן:  אולי להקים קרן ושגם חברות הביטוח ישימו שם כסף, כי הן צריכות לגבות את הפוליסות, וגם המדינה תשים כסף – בגלל המלחמה בפשע – לפחות לחמש-שש שנים, כדי שתהיה מלחמה אמיתית והחקלאי ידע שיש לו גיבוי

דוד ביטן:  דרך אגב, יש המון חקלאים שרוצים להילחם

רם בן ברק: אדוני היושב-ראש, אל תאפיין את זה לחקלאים

רם בן ברק:  זה העסקים בכלל

דוד ביטן: ברור שזה לא רק החקלאים

דוד ביטן:  אבל לגבי החקלאים זה בא לידי ביטוי באופן יותר מובהק

דוד ביטן:       בדרך כלל החברות הגדולות – למשל אם יבואו עכשיו לקוקה קולה, טמפו, שטראוס וכד' – הן יודעות להילחם

דוד ביטן:  כשזה לא החקלאות, זה בעיקר עסקים קטנים

רם בן ברק: הן משלמות?     

דוד ביטן: לא יודע מה הן משלמות, אבל אם גם הן משלמות זה בכלל גרוע מאוד

דוד ביטן:  אבל אני מאמין שהן יודעות להילחם, וגם יודעות לקפל את חברות הביטוח

הגר יהב: אדוני, גם רשויות מקומיות משלמות פרוטקשן, וגם רשויות של המדינה

דוד ביטן: רשויות מקומיות לא משלמות פרוטקשן

דוד ביטן:  איך הן משלמות פרוטקשן?     

הגר יהב: בוודאי שהן משלמות

דוד ביטן: אני לא מאמין שהן משלמות פרוטקשן

שמעון כהן: דרך אגב, יש רק חברה אחת שמבטחת את הרשויות המקומיות – חברת איילון

שמעון כהן:  אין להן ברירה

הגר יהב: אני אשלח לך ציטוטים של מפקד מחוז צפון במשטרת ישראל, שהתראיין וסיפר שתופעת הפרוטקשן התרחבה למצב שגם רשויות מקומיות משלמות, וגם הן נסחטות על ידי חברות פרוטקשן שזוכות במכרזים

הגר יהב:  הן זוכות תחת איום

דוד ביטן: את מדברת אולי על המגזר

הגר יהב: בוודאי, על זה אני מדברת

דוד ביטן: רשויות מקומיות לא צריכות להיכנע, והן לא נכנעות, לפרוטקשן

דוד ביטן:  יש להן בעיה אחרת – שבדרך כלל ההשתתפות העצמית שלהן במקרים של גניבות היא עד כדי כך גבוהה, שזה כבר לא משתלם להן, והן כבר לא מבקשות אלא מחליפות

דוד ביטן:  נגיד גנבו לה מחשבים – היא תביא עוד מחשבים, כי ההשתתפות העצמית יותר גבוהה מהעלות של המחשבים שגנבו

דוד ביטן:  אבל זה ויכוח אחר

הגר יהב: אני אשמח להתייחס לנושא הפתרונות

דוד ביטן: אנחנו נתייחס לזה

דוד ביטן:  אבל קודם ניתן למשטרה ולחברות הביטוח לדבר

דוד ביטן:  המשטרה, אתם רוצים להגיד משהו?     

ניסים סער: אולי שחברות הביטוח יתחילו קודם, אנחנו אחריהן

דוד ביטן: בבקשה, חברות הביטוח

בועז סטמבלר: אני מציע שרשות שוק ההון תתחיל

דוד ביטן: רשות שוק ההון, אוקיי

דוד ביטן:  כולם מעבירים את העסק למישהו אחר?     

שמואל זקן: אני לוקח את השרביט, אני אדבר

שמואל זקן:  שמעתי את מה שאמר פה מר דור נבו ואת מה שאמרו לשכת סוכני הביטוח

שמואל זקן:  אני רוצה להתייחס בעיקר לביטוח, אבל אי-אפשר לנתק בין הדברים

שמואל זקן:       לגבי הטענה להיעדר תחרות וכו' – יש אפשרות למבטחים זרים לבוא ולהגיש בקשה לרישיון בישראל

שמואל זקן:  אנחנו כל הזמן בוחנים בקשות לרישיונות של חברות חדשות

שמואל זקן:  זאת טענה שכבר טענו נגדה בדיונים אחרים, ולכן אני לא אתעמק בה

דוד ביטן: בסדר, זה לא הנושא כרגע

דוד ביטן:  תתקדם

דוד ביטן:  כשנעשה דיון על זה – תתייחסו

דוד ביטן:  פה אני צריך גם את רשות התחרות וכו', עזבו את זה כרגע

שמואל זקן: רציתי להתייחס אליה ולהגיד שאין בה מן האמת

שמואל זקן:       לגבי הסוגייה של ביטוח חקלאים - - -      

רם בן ברק: עסקים, עסקים, עזבו את החקלאים

דוד ביטן: - - -     

שמואל זקן: אני מסכים איתך, חבר הכנסת בן ברק, זו לא סוגיה שנוגעת רק לחקלאים, ההתייחסות שלי תיגע גם במקומות אחרים

שמואל זקן:       קודם כול, צריך לזכור שהנושא הזה הולך ומתרחב

שמואל זקן:  זה לא שהביטוח הוא הסיבה

שמואל זקן:  הוא תוצאה

שמואל זקן:  הוא בעצם תסמין של התרחבות התופעה של דמי חסות, של תופעת העבריינות כנגד העסקים הכלכליים

שמואל זקן:  זה אולי בולט יותר וזועק יותר אצל החקלאים, ואולי גם התופעה שם יותר רחבה, ובגלל זה זה צף יותר מהר, אבל זו תופעה שככל שהיא מתרחבת אז הנזק הביטוחי הוא כבר לא פתאומי

שמואל זקן:       כל המהות של הביטוח, בבסיס שלו, זה לבטח אירוע שהוא אירוע פתאומי ולא צפוי

שמואל זקן:  זאת אומרת שלא צפוי שהאירוע יקרה דווקא לאותו עסק מבוטח או לאותו חקלאי מבוטח, אלא יש הסתברות מסוימת שהוא יקרה לפרטים מסוימים מבין ציבור המבוטחים, ואז חברת ביטוח מבטחת את אותה קבוצת אוכלוסייה, ומי שיש לו נזק – הוא מקבל פיצוי

שמואל זקן:       ככל שהתופעה הזאת מתרחבת, הבעיה הביטוחית היא התוצר שלה

שמואל זקן:  ואז נגרם מצב שאותו חקלאי או אותו בעל עסק מתקשה לרכוש ביטוח בשנה שלאחר מכן

שמואל זקן:  אני מודה, אני פחות מכיר את המקרים שבהם ביטלו את הביטוח רגע אחרי אירוע ביטוחי

שמואל זקן:  אני מכיר, כמו שתיארו פה, מצב שחברת הביטוח משלמת את מלוא הפיצוי שהיא נדרשת לו

שמואל זקן:  אני דווקא מכיר שכן הולכים לקראת המבוטחים בהקשר הזה, ואם אחר-כך צריך לבצע שיבוב מול גורם כזה או אחר – למשל טרור – אז מבצעים את זה אחרי שהמבוטח כבר קיבל את הכסף, ולא משאירים אותו תלוי באוויר בהקשר הזה

אלון שוסטר: אבל אתה מכיר את זה שלכל הפחות הביטוח הבא מתייקר, גם אם הוא לא מתבטל?      

דוד ביטן: זה דבר הגיוני

דוד ביטן:  אני לא נכנס לדברים האלה

אלון שוסטר: אנחנו צריכים לדון בשאלה מי צריך לשאת בנטל הנוסף הזה

שמואל זקן: ברשותכם, אם אני יוכל להשלים את הדברים שלי – אני אשמח

דוד אלחייני: דוד, מה הגיוני בזה שמעלים את הביטוח אם יש טרור? מה הגיוני בזה?     

אלון שוסטר: בחרת לחיות בארץ ישראל, זה ההיגיון

שמואל זקן: לגבי טרור, הנושא הזה מבוטח במסגרת קרן מס רכוש

שמואל זקן:  ואז, אם יש אירוע טרור, לא נספרת תביעה בפוליסה

שמואל זקן:  לא נספרת תביעה בפוליסה במידה והאירוע הוגדר כאירוע טרור

שמואל זקן:  זה לא רשות שוק ההון מגדירה את האירוע כאירוע טרור, אלא המשטרה או כל גוף אכיפה אחר

שמואל זקן:       אני אעשה סקירה קצרה על פעולות שביצענו בעבר כדי לתת מענה לדבר הזה, ואני גם אגיד מה היו התוצאות של אותן פעולות

שמואל זקן:  זו לא פעם ראשונה שאנחנו נדרשים לעניין הזה של מתן מענה ביטוחי לנזקי זדון בחקלאות, ובשנתיים האחרונות גם בעסקים

דוד ביטן: אז מה עשיתם?     

שמואל זקן: כבר ב-2018, כשהסוגיה הזאת הגיעה לפתחנו, יחד עם משרד החקלאות ואגף התקציבים חקרנו את הנושא

שמואל זקן:  אנחנו הבאנו את הנתונים, את ההמלצות; ישבנו יחד עם הקרן לנזקי טבע (קנט) ופעלנו לאישור של שלוש פוליסות כנגד נזקי זדון – גניבת בקר, גניבת צאן ונזקים לבתי אריזה

שמואל זקן:  הפרמיות סובסדו על ידי תקציב ייעודי, וקנט נתנה את הכיסוי הביטוחי הזה

דוד ביטן: מי נתנה?     

שמואל זקן: הקרן לנזקי טבע

שמואל זקן:  זאת החברה שמבטחת את החקלאים כנגד נזקי טבע

שמואל זקן:  היא נתנה כיסוי בשלוש הפוליסות האלו כבר ב-2019

שמואל זקן:  לצערי, ההיענות מצד החקלאים לפוליסות האלו הייתה – אני לא רוצה להיתפס במילה ולהגיד שהיו אפס פוליסות ששווקו, אבל זה היה קרוב לזה

קריאה: אבל יש לזה הסבר

שמואל זקן: רגע, שנייה

שמואל זקן:  אם כל פעם תתפרץ לדברים שלי אני לא אשלים

שמואל זקן:  תגיב אחר-כך

שמואל זקן:       לגבי הפוליסה – לא הייתה היענות

שמואל זקן:  אחרי זה, ב-2020, כשעשינו את הבירור לגבי 2019 והבנו שלא הייתה היענות והופסק השיווק אחרי שנה, אנחנו ניסינו לברר מה הסיבה, האם הכיסוי לא היה טוב, האם הפרמיה הייתה גבוהה

שמואל זקן:      לפי התגובות מהשטח שאנחנו קיבלנו בזמנו, הטיעון העיקרי היה שפיצוי בגין נזק חוזר זה לא המענה שהחקלאי רוצה לקבל

שמואל זקן:  עיקר הסוגייה ומה שבאמת בליבת העניין זה אכיפה והיעדר הישנות של המקרים

שמואל זקן:  כי חקלאי שפיצו אותו עשר פעמים באותה שנה בגין נזק שנגרם בזדון, או בעל עסק שפיצו אותו עשר פעמים באותה שנה בגין נזק – הוא לא יכול לשמור על רצף תפקודי

שמואל זקן:  אז בפעם הראשונה הוא רוצה את הפיצוי והוא רוצה את הביטוח ביום שלאחר מכן

שמואל זקן:  אבל בפעם השנייה, גם אם הוא יקבל את הפיצוי, זה לא הפתרון האמיתי מבחינתו, זה איזשהו פתרון בדרך

שמואל זקן:       ב-2022 היה לנו עוד שיח, מול אגף החשב הכללי, כדי לבוא ולהמליץ בהקשר של דמי חסות, לאו דווקא לחקלאים, אלא לבוא ולהציע כל מיני פתרונות שמשלבים בין המגזר הציבורי והפרטי

שמואל זקן:  אנחנו לא יכולים להקים קרנות או להקצות תקציבים, אבל המלצנו על כל מיני פתרונות, שלכל אחד מהם יתרונות וחסרונות

שמואל זקן:  התפיסה העיקרית מאחורי כל ההמלצות שלנו הייתה: א

שמואל זקן:  הגברה של דיווחים מצד האזרחים – כי היום הרבה ממה שנטען זה שחקלאים ובתי עסק לא מדווחים על דרישות של פרוטקשן כי הם מעדיפים לשלם - - -     

רם בן ברק: למה הם מעדיפים לשלם? כי הם יודעים שאם הם לא ישלמו, אף אחד לא יפצה אותם

שמואל זקן:  גם מהשיקול הזה, וגם מהשיקול של חוסר אמון מסוים, אז אנחנו - - -      

רם בן ברק: צריך להבין: זה לא חוסר אמון

רם בן ברק:  ברשותך, אדוני היושב-ראש, אני רוצה להקריא וואטסאפ שקיבלתי

רם בן ברק:  בסדר?     

דוד ביטן: עכשיו?      

רם בן ברק: לא, לא עכשיו

רם בן ברק:  לפני כמה חודשים

דוד ביטן: אוקיי

רם בן ברק: אני לא אגיד את השמות, לא של המסעדה, ולא של הבנאדם

רם בן ברק:  "שלום רם, זה ממסעדת זה" – אני בכוונה לוקח דוגמה של מסעדה, כי אני לא רוצה לקחת את זה לחקלאות, אני רוצה לקחת את זה לתופעת הפרוטקשן, לתופעת דמי החסות

רם בן ברק:  אנחנו נמצאים באירוע שאם אנחנו לא נטפל בו, כל המדינה הזאת תשלם פרוטקשן, כולל שופטים ואני לא יודע מי

רם בן ברק:  לשם אנחנו הולכים, הרי זה מתפשט כמו אש בשדה קוצים

רם בן ברק:      (ממשיך לקרוא את ההודעה)     "כמו שציינתי לגבי חברת הביטוח, עוד יומיים נגמר לי הביטוח, וחברת הביטוח לא מוכנה לחדש לי את הביטוח

רם בן ברק:  חשוב לי לציין, מעולם לא תבענו את חברת הביטוח, גם לא על הנזק האחרון"

רם בן ברק:  הנזק האחרון היה צרור שירו לו בחלונות

רם בן ברק:  "כל ההתנהלות של המדינה פשוט דוחפת אותי לשלם לעבריינים

רם בן ברק:  אנחנו ושכמותנו צריכים פתרון לנושא ברמה המיידית

רם בן ברק:  אם אין ביטוח – מוחרתיים יש פה 80 איש מובטלים, ללא עבודה"

רם בן ברק:       אין לי כאן טענה לחברות הביטוח, זה לא קשור לחברות הביטוח

רם בן ברק:  חברות הביטוח זה עסק עסקי, שיתנהלו איך שהן רוצות

רם בן ברק:  המדינה - - -     

דוד ביטן: לי יש טענה

דוד ביטן:  זה לא נכון

דוד ביטן:  זה חברות שצריכות לבטח

דוד ביטן:  אם אף אחת מהן לא מוכנה לבטח – אז יש בעיה

בועז סטמבלר: אבל אתה לא יכול להכריח חברה להגיע למצב הפסדי מראש

דוד ביטן: אני יכול להכריח

דוד ביטן:  זו חברה ציבורית, על מה אתה מדבר?     

בועז סטמבלר: היא לא ציבורית, היא פרטית

בועז סטמבלר:  היא ציבורית-בורסאית, היא לא ציבורית של הממשלה

דוד ביטן: אז עם כל הכבוד, תבקשו פתרונות מול המדינה

דוד ביטן:  רשות שוק ההון לא יכולה לעזוב את זה ככה

דוד ביטן:  זה לא הולך בצורה כזו, אני מאוד מצטער

דוד ביטן:  אתם גם צריכים לטפל בזה, אתם רשות ממשלתית

בועז סטמבלר: כבוד היושב-ראש, גם חבר הכנסת ברק דיבר על הפרוטקשן

בועז סטמבלר:  פרוטקשן זה עניין של אכיפה, של הרתעה, של ענישה - -      

דוד אלחייני: של ביטוח

בועז סטמבלר: - - זה לא קשור לביטוח

דוד אלחייני: למה לא?     

בועז סטמבלר: יש עלייה של מאות אחוזים בגניבות כלי - - -     

דוד אלחייני: - - -      

רם בן ברק: זה קשור, זה קשור

דוד ביטן: אז תעלו את הפוליסה

דוד ביטן:  אין בעיה

בועז סטמבלר: אני יכול לדבר?     

דוד ביטן: לא, רגע, תכף נגיע אליך

רם בן ברק: בשביל להילחם בפשיעה צריך אכיפה, צריך משטרה, צריך הכול - -       

בועז סטמבלר: קודם כול צריך את הדברים האלה - - -     

רם בן ברק: - - אבל צריך גם לייבש את הביצה

רם בן ברק:  אם משפחות הפשע ידעו שהן לא מקבלות, בסופו של דבר הן גם לא יבואו

רם בן ברק:  לי שרפו מתבן

רם בן ברק:  אם היו - - -     

בועז סטמבלר: שמעת את נבו? שחררו את מי שהוא תפס עם האבטיחים

בועז סטמבלר:  שחררו

בועז סטמבלר:  ככה המדינה מטפלת בזה?     

דוד ביטן: אז זה שהוא לא בסדר, או השופטים לא בסדר – זה אומר שאתה לא קשור לעניין?     

רם בן ברק: אתה צריך לדאוג שהאנשים לא ישלמו פרוטקשן - - -     

קריאה: - - -     

שמואל זקן:  ברשותך, אדוני היושב-ראש, אני רק רוצה להשלים את הנקודה, כי היא באמת מתייחסת למה שאמר חבר הכנסת בן ברק

שמואל זקן:  לגבי כל הנושא הזה של דמי חסות, אנחנו חשבנו שמבחינה תפיסתית נכון למצוא איזשהו פתרון שמצד אחד מעודד את הציבור לא להימנע מדיווח כי הוא חושש שלא יהיה לו כיסוי ביטוחי בשנה הבאה או כי הוא חושש - - -     

רם בן ברק: נו, היה דיווח

רם בן ברק:  מה עכשיו?     

שמואל זקן:  אז אנחנו הצענו בזמנו לאגף החשב הכללי פתרונות שמשלבים ביטוח פרטי עם קרנות ייעודיות, אבל זה לא דברים שהם - - -      

דוד ביטן: למי פניתם?     

שמואל זקן: היה דיון מול החשב הכללי

דוד ביטן: היה דיון?      

שמואל זקן: כן

דוד ביטן: ומה קרה מאותו דיון?      

שמואל זקן: את זה אני לא יודע להגיד לך

דוד ביטן: אתה לא יודע

דוד ביטן:  אתה לא יודע או שאתה לא רוצה להגיד?          

שמואל זקן: לא, אני לא יודע להגיד

דוד ביטן: מתי היה הדיון?     

שמואל זקן: לדעתי בסוף שנה שעברה

דוד ביטן: אז אני לא מבין, זהו, בזה נסתיים הדיון? שהעליתם את הבעיה? אתם רציניים?     

שמואל זקן: אנחנו פועלים בתחום אחריותנו, אדוני היושב-ראש

דוד ביטן: טוב

דוד אלחייני: אני תוהה אם חברות הביטוח לא מעודדות פרוטקשן

הגר יהב: מה?     

בועז סטמבלר: אני מוחה על האמירה הזאת

דוד ביטן: אני גם מוחה

דוד ביטן:  הן חברות עסקיות

דוד ביטן:  הן לא מעודדות שום דבר

דוד אלחייני: בסדר, מותר לכם למחות

דוד אלחייני:  אני אמרתי שאני תוהה, ואני גם אסביר את הדברים שלי

דוד ביטן: לא, לא, אנחנו לא עושים פינג פונג

דוד ביטן:  אפשר לא להגיד את הדברים שלא צריכים להגיד

דוד אלחייני: לא, אני תוהה

דוד אלחייני:  מותר לי לתהות

דוד אלחייני:  אם חברות הביטוח לא מוכנות לבטח את העסקים ולא מוכנות לבטח את החקלאים, והחקלאים והעסקים מחר בבוקר מוצאים את עצמם חשופים למול הנזק כזה או אחר – אז אולי משתלם להם יותר לקחת מישהו בן חסות שישמור לו על העסק ולשלם דמי פרוטקשן

דוד אלחייני:  זאת התהייה שלי

דוד אלחייני:       הוועדה חייבת להיכנס גם לנושא של חברות הביטוח

דוד אלחייני:  אני רוצה להזכיר לך שרק לפני שבועיים ממשלת ישראל רצתה לבטח את האירוע בהר מירון

דוד אלחייני:  אף חברת ביטוח לא הייתה מוכנה לבטח

דוד ביטן: בסדר, המדינה יכלה לבטח

דוד ביטן:  הר מירון זה סיפור אחר לגמרי

שמואל זקן: זה פשוט מתכתב עם שתי הסוגיות שהם הציפו

שמואל זקן:  כמעט כל ביטוח בישראל מבוטח ומשורשר למבטח משנה

שמואל זקן:  מבטחי המשנה לא ייכנסו למקום שהנזק בו הוא לא פתאומי אלא ודאי

שמואל זקן:  ואז לא יהיו מבטחי משנה, ומבטחים ישראליים לא יכולים לקחת את כל הסיכון הזה על עצמם

שמואל זקן:  צריך לזכור את הדברים האלה

דוד אלחייני: הם מרוויחים ממקורות אחרים, אני לא נכנס לכיס שלכם

דוד אלחייני:  יש פה בעיה – תטפלו בה

דוד ביטן: המדינה יכולה, באופן זמני, לחמש שנים, במלחמה בפשע, לתת את הכיסוי הזה

דוד ביטן:  מה הבעיה? זה כמו מבטח משנה

דוד ביטן:  מה הבעיה עם זה? אני לא מבין

דוד ביטן:  מה הסיפור?     

הגר יהב: צודק מאוד

קריאה: חד משמעית

הגר יהב: יש את חברת הביטוח "ענבל"

הגר יהב:  שיתכבדו - - -      

דוד ביטן: או שאתם רוצים להילחם בפשע, או שאתם לא רוצים

דוד ביטן:  אם אתם לא רוצים – אז אין בעיה, בואו נשאיר את המצב

דוד אלחייני: אז אתה שותף לתהייה שלי

דוד ביטן: דרך אגב, זה שהמדינה מקזזת את החשבוניות של השמירה מההוצאות – זה גם לא בסדר

דוד ביטן:  אם רוצים להילחם, צריך להילחם על כל הקופה, על הכול

דוד ביטן:  אלה לא יכולים להוציא חשבוניות, לאלה לא מקזזים את החשבוניות מבחינת מיסוי – מה זה השטויות האלו? כולם פה עושים ראש קטן

ששון גואטה: אני רוצה רגע להסביר, תבין את הבעיה

דוד ביטן: את הבעיה אני הבנתי

דוד ביטן:  לא צריך להסביר

ששון גואטה: אדוני היו"ר, אני רוצה לתת לך דוגמה שקרתה בדרום בתקופה האחרונה

ששון גואטה:  הבן אדם, יש לו 12 כלים

ששון גואטה:  הם כבר לא באים ואומרים לו: דוד, בוא תן לי את מה שאתה צריך – אני אשמור לך

ששון גואטה:  הם באו ושרפו לו את הכלי

ששון גואטה:  הוא לא הבין מאיפה זה קורה

ששון גואטה:  אחרי ששרפו לו את הכלי חברת הביטוח הודיעה לו באופן מיידי שהיא מבטלת לו את כל הביטוחים נגד שריפות על כל מה שעדיין נשאר אצלו והיה בתוקף

ששון גואטה:  היא לא הסכימה לבטח אותו על נזקי שריפות יותר

דוד ביטן: באופן מיידי?     

ששון גואטה: באופן מיידי

ששון גואטה:  מה זה עושה? הבחור מהדרום נשאר חשוף עכשיו

ששון גואטה:  מה הוא יכול לעשות? בסוף הוא נכנע ללחץ הזה

ששון גואטה:  שווה לו לשלם על האבטחה, כי בחברת הביטוח לא מוכנים לשלם לו

ששון גואטה:  איך הוא יכול להחזיק מעמד? נאמר פה קודם לגבי קנט

ששון גואטה:  הם ביקשו פרמיות כל-כך גבוהות, שיותר כלכלי כבר לשלם על האבטחה

ששון גואטה:       אתה, כשהתחלת לדבר פה, נתת את אחד הפתרונות היצירתיים והחכמים ביותר

ששון גואטה:  המדינה צריכה לקום ולהירתם, כמו שאמרת

ששון גואטה:  יש פה בעיה

ששון גואטה:  אנחנו מבינים שחברות הביטוח הן חברות עסקיות וגם הן צריכות להתפרנס

ששון גואטה:  המדינה צריכה להירתם, להקים קרן ולתמוך בחברות הביטוח, כדי שחברות הביטוח יכסו בסוף את בעלי העסקים או את החקלאים

ששון גואטה:  כי לא הגיוני שאם לבן אדם נשרפה משאית, יום אחרי זה מודיעים לו שאין לו יותר ביטוח נגד שריפות

ששון גואטה:  מה קורה לבן אדם? הוא בלחץ: קחו את הכסף, רק תעזבו אותי בשקט

ששון גואטה:       אתה צריך להבין, הכלים משועבדים לבנק, הוא לוקח הלוואות, וברגע שמודיעים לו שאין ביטוח, זה מסבך אותו

דוד אלחייני: אדוני היושב-ראש, אני רוצה לסיים

דוד אלחייני:  אני רואה שחבר הכנסת גואטה שותף לדעתי

דוד אלחייני:  אנחנו באנו לתאר מציאות שבה עסקים וחקלאים מופקרים ואין להם כיסוי ביטוחי לעסקים שלהם ולמשקים שלהם

דוד אלחייני:  צריך לתת להם פתרון

דוד אלחייני:  אנחנו מציגים פה תמונת מצב שלא יכולה להימשך

דוד אלחייני:  תמונת מצב שבה בהיעדר כיסוי ביטוחי בעלי העסקים פונים לכאלה שיספקו להם פרוטקשן

דוד אלחייני:       במציאות הזאת הוועדה הזאת צריכה לתת לנו את הפתרונות – גם לחקלאים וגם לבעלי העסקים

דוד אלחייני:  זה התפקיד שלכם

דוד אלחייני:  לכם יש את הראייה המערכתית

דוד אלחייני:  יושבים פה נציגים – גם של מג"ב, גם של חברות ביטוח, גם של הכנסת – שצריכים לתת את הפתרון לזה

דוד אלחייני:  החובה מוטלת עליכם

דוד אלחייני:  כרגע אנחנו מופקרים

דוד ביטן: נכון, צריכים לתת פתרון

אלון שוסטר: דוד, אני מבקש להגיד את הדברים הבאים

אלון שוסטר:  אני מציע לא לדבר כרגע על המובן מאליו, שזה חקיקה, הגברת אכיפה, פישוט הליכים, מלחמה בשוק האפור וכו'

אלון שוסטר:  מה כן? אני פונה אליך, אדוני, מי שמייצג את חברות הביטוח: אל תיכנסו לנישה הזו שאוהבים להאשים את הבנקים שמה שהם עושים זה מוכרים לנו מטרייה ביום קיץ ולוקחים אותה בחזרה ביום חורף כשיש גשם

אלון שוסטר:  אנחנו, האזרחים, זקוקים לכם דווקא בזמן הזה

אלון שוסטר:       אני מתחבר פה לדברים שנאמרו, ואני מציע אחר-כך לשמוע את התאחדות האיכרים עם ההצעות המדויקות לגבי מיזם משותף

אלון שוסטר:  לפעמים המדינה לא לוקחת אחריות מלאה כמו על תחום הצבא והביטחון, וכו', אבל היא עושה מיזם משותף

אלון שוסטר:  לפעמים זה קורה בחינוך, לפעמים בבינוי, בכל מיני פרויקטים

אלון שוסטר:       המיזם המשותף הזה אומר ככה: חברות הביטוח – תפקידכן לעסוק בזה

אלון שוסטר:  הרגולטור לא יכול לאפשר לכן להתחמק מלתת שירותים ברגעים הקשים ביותר

אלון שוסטר:  ויחד עם זה יכול להיות מס רכוש, קנט – הקרן לנזקי טבע, ואני שומע שיש גם חברה שנקראת "ענבל" ושיודעת לתת פתרונות

קריאה: חברה ממשלתית

אלון שוסטר: בוודאי שממשלתית

אלון שוסטר:  הממשלה, יחד עם הסקטור הפרטי, צריכה להתגייס

אלון שוסטר:  יש פה מחלה – לא רק כרונית, אלא ממארת

אלון שוסטר:  לא צריך להיות בן גביר כדי להבין שצריכים להתגייס לזה בכל העוצמה, ביחד, בכל האמצעים

אלון שוסטר:  כוחות השוק כאן כושלים, אתם דוגמה קלאסית לכך שכוחות השוק כושלים, קורסים, וצריכים להתגייס ביחד איתכם

אלון שוסטר:       אבל אתם לא יכולים להיות משוחררים מזה, זה הפואנטה

ששון גואטה: אני רק רוצה להגיד עוד משהו אחד, כי אני רואה שכל אחד מנסה פה להצטדק

ששון גואטה:  אנחנו לא באנו להאשים אף אחד

ששון גואטה:  אנחנו פה בדיון שהיושב-ראש כינס בגלל המצב שנוצר

ששון גואטה:  אנחנו רוצים פה כולם ביחד למצוא פתרונות, לא להאשים את חברות הביטוח, לא להאשים את שוק ההון, ולא להאשים את המשטרה, לא להאשים אך אחד

ששון גואטה:       בואו ננסה ביחד, פה, בדיון הזה, לנסות לחשוב ולהביא איזה רעיון, כדי שנוכל להציל את המצב

דוד אלחייני: חבר הכנסת גואטה, אם לא תכפו עליהם לבטח את החקלאים ואת בעלי העסקים, זה לא יקרה, והם עוד פעם ימצאו את עצמם מופקרים

דוד אלחייני:  זה לא יקרה

רם בן ברק: אבל אתה לא יכול לקבוע להם את הפרמיות, ולכן המדינה צריכה להיות מעורבת בזה

דוד ביטן: מה רצית לומר?     

הגר יהב: שלחתי לכם נייר ובו ארבעה פתרונות

הגר יהב:  ארבעת הפתרונות הללו משקפים בעצם את הדבר הכי משמעותי

הגר יהב:  אני מלווה את הנושא הזה כבר כמה שנים

הגר יהב:  כרגע יש פה כשל, והכשל הוא מערכתי, בכמה רבדים

הגר יהב:  אחד, בהקשר של אכיפה, הרתעה וענישה

הגר יהב:  אני אתן לכם ספוילר: בשעה 14:00 יש דיון של ועדה משותפת של ועדת החוקה והוועדה לביטחון פנים, על ניסיון חקיקה חדש ויצירתי בנושא הפרוטקשן

הגר יהב:  ונגלה לכם סוד: משרד המשפטים מתנגד

הגר יהב:  הוא תמיד מתנגד

דוד ביטן: למה הוא מתנגד?     

הגר יהב: למה? כי הם חושבים שהחוק הקיים מספיק

הגר יהב:  והמשטרה תגיד שאין לה כלים לתפוס את המאיימים – כי היום, מה לעשות, האנשים בעצמם דורשים את שירותי השמירה, גם אם אפילו לא איימו עליהם בצורה ישירה, וזאת כי הם יוצרים אפקט פחד

הגר יהב:      ארבעת הפתרונות שהצגתי לכם בנייר העמדה אלה פתרונות שבעצם מכניסים את המדינה לפתור את הכשל הזה

הגר יהב:  כי בסוף, אי-אפשר להטיל על חברות הביטוח את הכשל הזה

הגר יהב:  ועד שלא יהיה פתרון של אכיפה וענישה משמעותית, צריך לתת פתרונות לנזקים הכלכליים, שבסקר שפורסם על ידי המשרד לביטחון פנים - - -     

דוד ביטן: טוב, תיקון של חוק העונשין זה לא דבר שאנחנו מטפלים בו

דוד ביטן:  בגדול, צריכים להקים קרן ייעודית מיוחדת

דוד ביטן:  לא קרן לנזקי טבע ולא קרן - - -     

הגר יהב: מעולה

הגר יהב:  אני אגיד לך עוד משהו, אדוני היושב-ראש

הגר יהב:  נגיד שיתפסו את מי שהצית להם את המשק, ונגיד שהוא ייכנס למאסר עולם

הגר יהב:  איך זה פותר את הנזק הכלכלי?      

דוד ביטן: שוב פעם, אתם הולכים לכיוונים שלא קשורים לעניין כרגע

דוד ביטן:  הם קשורים לעניין באופן כללי, אבל לא למה שאנחנו דנים

דוד ביטן:  זה שיחמירו את החקיקה לאלה שעשו את זה, או לא יחמירו – זה לא פותר את הבעיה שאנחנו באנו לדבר עליה

דוד ביטן:  יש איזו תכונה לאנשים לסטות מהדיון

דוד ביטן:       אנחנו מדברים כרגע על הנושא של ביטוחים, ביטול ביטוחים, וכתוצאה מזה מסייעים גם לפשע באופן עקיף

הגר יהב: לא סתם שאלת איפה נציג האוצר

הגר יהב:  אני ישבתי איתם המון - - -      

דוד ביטן: סליחה, עם כל הכבוד לך, אני שחררתי את נציג האוצר בגלל שהם בוועדת הכספים

ד"ר עידית חנוכה: הם עדיין יושבים בוועדת הכספים

דוד ביטן: זה לא דיון ראשון, ולא האחרון

דוד ביטן:  אנחנו נקבל אותם

דוד ביטן:  המשטרה - - -     

בועז סטמבלר: רגע, אני גם רוצה לדבר

דוד ביטן: דיברת

בועז סטמבלר: לא, לא אמרתי כלום

דוד ביטן: אז מה רצית להגיד?     

בועז סטמבלר: אני רוצה להגיד שישראל פרוצה

בועז סטמבלר:  אין אכיפה, אין ענישה, אין הרתעה

בועז סטמבלר:  אנחנו עדים לעלייה של מאות אחוזים בגניבות רכב

בועז סטמבלר:  בשנת 2022 חברות הביטוח הפסידו מאות מיליונים בפוליסות רכב

דוד ביטן: אז העליתם את הפוליסות עכשיו באלפי שקלים?     

בועז סטמבלר: כי אין ברירה

דוד ביטן: אה, כי אין ברירה

דוד ביטן:  מעניין

בועז סטמבלר: לפני 20 שנה המשטרה הקימה את יחידת "אתגר", כשהייתה בעיה של גניבות רכב, והורידה את מספר הגניבות

בועז סטמבלר:  אני חושב שהמדינה צריכה להקים גוף ייעודי שיטפל בבעיה הזאת

אלון שוסטר: אבל אתה יכול להתמקד במה שאתה יכול לעשות ולא מישהו אחר?     

דוד ביטן: הם רק העלו את מחיר הפוליסה

דוד ביטן:  לא איפה שיש גניבות

דוד ביטן:  באופן כללי הם העלו את מחיר הפוליסה

דוד אלחייני: בלי הצדקה

בועז סטמבלר: המדינה חייבת להיכנס בעובי הקורה עם תוכנית ייעודית, רצינית וישימה

אלון שוסטר:  אין בעיה, אז תציע להם את זה

אלון שוסטר:  תציעו הצעה

דוד ביטן: לא, אין הצעה

דוד ביטן:  אבל תכף אנחנו נציע

בועז סטמבלר: הביטוח לא נועד למקרים חוזרים ונשנים, אלא למקרים אקראיים

בועז סטמבלר:  אין זה ראוי וזה לא נכון שחברות הביטוח יישאו בעלויות האלה

דוד ביטן: אני לא אמרתי שיישאו

דוד ביטן:  אמרתי שצריך אולי למצוא את הפתרון

ירון לוי: חשוב להדגיש עוד איזו נקודה אחת, ברשותך

ירון לוי:  במשפט

ירון לוי:  צריך לזכור בהקשר הזה, בהקשר הביטוחי במיוחד, שישראל היא לא "עם לבדד ישכון"

ירון לוי:  הפוליסות הללו, הפוליסות המסחריות, נתח משמעותי מהן, מי שנושא בו הם ביטוחי משנה

ירון לוי:  למעשה אלה חברות לביטוח גלובליות שמפזרות את הסיכון על פני כל הגלובוס

ירון לוי:       אני רוצה להמחיש את זה באמצעות דוגמה

ירון לוי:  אם חלילה תקרה מחר רעידת אדמה ביפן אז הפרמיות בכל העולם יעלו, וגם כאן, בישראל

דוד ביטן: אבל אצלנו הן עלו, זה עולה כל הזמן

דוד ביטן:  על מה אתה מדבר, תגיד לי

דוד ביטן:  נראה לך שאנחנו לא מבינים מה קורה פה? גם על זה יהיה לנו דיון

דוד ביטן:  הרי העליתם את הפוליסות על הרכבים באלפי שקלים

דוד ביטן:  על מה אתה מדבר, תגיד לי

דוד ביטן:  מה זה קשור עכשיו לגלובליות?      

ירון לוי: זה קשור - - -      

דוד ביטן: אתם צריכים – אתם מעלים

דוד ביטן:  וזה שיושב לידך מרשות שוק ההון – תמיד הוא מעלה

דוד ביטן:  תמיד הוא מאשר לך את ההעלאה

דוד ביטן:  מעניין מאוד

דוד ביטן:  שם ידו קלה על ההדק

ירון לוי:  לא תמיד העלאה של הפרמיה פותרת את הבעיה

ירון לוי:  אם המקרה הביטוחי הוא כמעט ודאי, העלאת הפרמיה לא תפתור את הבעיה

דוד ביטן: הבנתי

דוד ביטן:  עוד לפני שאני שומע, אני כבר מבין מה המשטרה רוצה להגיד

דוד ביטן:  ברור שהם תומכים במלחמה בפשע, על זה אין ויכוח

דוד ביטן:  אני רוצה קודם כל החלטה אחת: אתם צריכים לאסור על חברות הביטוח - - -      

בועז סטמבלר: אנחנו רק איגוד

בועז סטמבלר:  אני לא יכול להתערב בשיקולים העסקיים של כל חברה וחברה

דוד ביטן: בסדר, אז נקרא לכל החברות שיבואו

דוד ביטן:  מה אתה רוצה? אני לא מבין

דוד ביטן:  אתה באת בשמם

ד"ר עידית חנוכה: הן הוזמנו, הן בחרו שלא לבוא

דוד ביטן: קודם כול, אנחנו רוצים מצב כזה: אין אפשרות לבטל פוליסה מעכשיו לעכשיו

דוד ביטן:  אם אני עשיתי פוליסה, ושרפו לי את המשאית, הן לא יכולות למחרת בבוקר להגיד לי שהפוליסה מבוטלת

דוד ביטן:  הן צריכות להמשיך לי את כל תקופת הביטוח

דוד ביטן:  זה ההסכם

דוד ביטן:  אין דבר כזה לבטל ולהעמיד אותי במצב שאני חייב למצוא פתרון לעניין מעכשיו לעכשיו

דוד ביטן:  אז את זה אנחנו מבקשים - - -       

בועז סטמבלר: אנחנו איתכם

בועז סטמבלר:  אנחנו מוכנים להיכנס מתחת לאלונקה ולעשות הכול עם המדינה

בועז סטמבלר:  הנה, אני אומר לך את זה

דוד ביטן: שנייה, תראה מה אנחנו רוצים

דוד ביטן:  אני מבקש מרשות שוק ההון להוציא הנחיה שהחברות לא יכולות לבטל את הביטוח מעכשיו לעכשיו, אלא להמשיך אותו עד סוף תקופת הביטוח

דוד ביטן:  זה דבר ראשון

דוד ביטן:  אין דבר כזה לבטל, וזה בסמכות שלכם לאסור עליהן, וזה גם הגיוני מבחינת יחסים חוזיים

דוד ביטן:       דבר שני, אנחנו מצפים מהממשלה לקבל איזושהי החלטה על הקמת קרן ייעודית, שתחייב את הממשלה – יחד עם חברות הביטוח – לעשות איזושהי קופה משותפת במלחמה הזאת

דוד ביטן:  שייתנו כיסוי ביטוחי למצבים האלה

רם בן ברק: אדוני, אפשר אפילו יותר מזה

רם בן ברק:  מאחר ואנחנו קושרים את זה למלחמה בפשע המאורגן, או בפשע של הפרוטקשן, אפשר להגיד שהחברה הממשלתית "ענבל" תקבל - - -      

דוד ביטן: בסדר, מצידי שזה יהיה "ענבל"

דוד ביטן:  אין לי בעיה

רם בן ברק: בעל עסק שהלך למשטרה ואמר "איימו עליי, רוצים ממני פרוטקשן", והמשטרה אמרה לו "אל תשלם, אנחנו נגן עליך", ואתה יודע שהוא קיבל התרעה ושרפו לו את העסק – אז שהמדינה תפצה אותו

רם בן ברק:  ותפצה אותו גם אחרי זה

רם בן ברק:  למה? כי הוא נלחם בפשע, הוא לא שילם

דוד ביטן: אני בעד זה

אלון שוסטר: בדיוק כמו מס רכוש

דוד אלחייני: רם, אבל בעצם אתה משחרר את חברות הביטוח מזה

רם בן ברק: אותי לא מעניין חברות הביטוח

רם בן ברק:  אותי מעניין להתמודד עם התופעה הזאת

דוד ביטן: חכה רגע, מה אתה רוצה מהן? מה זה משנה? חברות הביטוח הן לא הבעלים של המשק

דוד אלחייני: כן, אבל הן מקבלות ממך את הרישיון להרוויח הרבה מאוד כסף

דוד ביטן: זה לא שייך לעניין

דוד ביטן:  הן לא ארגון פילנתרופי

דוד ביטן:  המדינה צריכה להיכנס לעניין, וגם הן צריכות לשים חלק

בועז סטמבלר:  אנחנו מוכנים להיכנס עם המדינה

דוד ביטן: רגע, הן גובות את הביטוחים – הן צריכות לשים חלק

דוד ביטן:  זה גם עניין שלהן לא לשלם סתם, זה גם מוריד להן את ההוצאות

דוד ביטן:      אבל המדינה צריכה לשים את החלק הכי גדול בקרן הזאת, לחמש שנים, לאפשר שהמשטרה תילחם בפשע - - -      

בועז סטמבלר: אבל זאת קרן פיצויים או קרן שתעשה תוכנית אקטיבית להילחם בפשיעה הזאת? אני לא מבין

דוד ביטן: אני לא נכנס לזה

דוד ביטן:  אני לא שר המשטרה, ואנחנו לא הוועדה לביטחון לאומי, אנחנו ועדת הכלכלה

בועז סטמבלר: אבל בסופו של דבר אנחנו ננציח את המצב

דוד ביטן: לא, אנחנו לא ננציח

דוד ביטן:  זאת קרן לחמש שנים, שאם שרפו לו את הבית אריזה, הוא יכול להיות בטוח שיהיה לו ביטוח והמדינה תכסה את ההפרשים שצריך חמש שנים

דוד ביטן:  ואז הוא נלחם בהם בגיבוי של המשטרה

ירון לוי: כפי ששמענו, הייתה פוליסה כזו – והיא לא הצליחה

דוד ביטן: לא פוליסה, לא פוליסה

דוד אלחייני: אדוני היושב-ראש, הצעד הבא יהיה שהן יפסיקו לבטח גם את המכוניות

דוד ביטן: תגידו לי, יש כבר החלטת ממשלה ומתווכחים עליה עכשיו? אנחנו אומרים את מה שאנחנו חושבים לעשות

דוד ביטן:  אנחנו נכתוב מכתב לראש הממשלה, שיביא החלטת ממשלה כזאת

דוד ביטן:  ותנהלו משא ומתן

דוד ביטן:       גם המשטרה צריכה להיכנס לתוך העניין, כי זה ברור מה התוצאה של העניין

דוד ביטן:  אתם יכולים להילחם, אבל אם הם ימשיכו לשלם אז אתם לא באמת נלחמים בפשע, בסחיטות ובפרוטקשן

דוד ביטן:  אין באמת מלחמה

דוד ביטן:  כי מי שצריך להילחם באנשים זה לא אתם

דוד ביטן:  אתם לא תעמידו עכשיו שוטר ליד כל מושבניק או ליד כל בית עסק

דוד ביטן:  הם צריכים להילחם בשבילכם, אבל תנו להם כלים, שיהיה להם ביטחון להילחם

דוד ביטן:  זה גם התפקיד של המשטרה בעניין הזה, ללחוץ

דוד ביטן:  זה ברור, אין על זה ויכוח

דוד ביטן:       אני לא יודע כמה כסף

דוד ביטן:  על זה יישב האוצר

דוד ביטן:  אנחנו מבקשים תוך 30 יום ישיבת המשך בעניין הזה

דוד ביטן:  רשות שוק ההון, תיכנסו לעניין הזה, זה התפקיד שלכם

דוד ביטן:  עם כל הכבוד, אתם לא רק חותמים על הגדלת ההשתתפות העצמית בפוליסה והתשלום של הפוליסות, אתם צריכים לטפל גם בדברים כאלה

דוד ביטן:  מה זה הדבר הזה שמבטלים להם את הפוליסה תוך יום? זה נשמע לכם הגיוני? סביר?      

הגר יהב: היושב-ראש, הנזק הכלכלי הוא 1

הגר יהב: 5 מיליארד שקל בשנה

דוד ביטן: זה כשאתם לא נלחמים?      

הגר יהב: הנזק הכלכלי במגזר החקלאי

דוד ביטן: אתם לא נלחמים

הגר יהב: מה זאת אומרת לא נלחמים?     

דוד ביטן: בפעם הראשונה אתם מקבלים את הכיסוי הביטוחי

הגר יהב: לא, אני אומרת שזה הנזק הכלכלי המוערך על ידי דו"ח של המשרד לביטחון פנים, כתוצאה מאירועי הפשיעה החקלאית

הגר יהב:  זה מה שהחקלאים מפסידים בשנה – 1

הגר יהב: 5 מיליארד שקל

דוד ביטן: בסדר גמור

דוד ביטן:  אני לא אומר כלום

דוד ביטן:  אני לא מכיר את הסכומים

שמעון כהן: כבוד היושב-ראש, אני רוצה לתקן אותך

שמעון כהן:  זה לא תוך יום

שמעון כהן:  הם מוציאים מכתב של 30 יום ביטול כתוצאה מהרעה בסיכון, ואז זה מתבטל

שמעון כהן:  יש איזה סעיף כזה

דוד ביטן: אז הם לא יאפשרו להם

דוד ביטן:  אני מבקש תשובה תוך 30 יום גם על זה, מה עשיתם בעניין הזה

דוד ביטן:  אין שום סיבה שיבטלו חוזה ביטוח מעכשיו לעכשיו

דוד ביטן:  מה זה הדבר הזה? אם הוא עשה איתכם הסכם ומבטל לכם מעכשיו לעכשיו – אתם תובעים אותו על ההפרש עד סוף תקופת הביטוח

דוד ביטן:  אז תנהגו בהתאם

ששון גואטה: ואם ירצו דוגמאות, אני יכול אחרי זה לתת להם שמות למי הם ביטלו

דוד ביטן: אין בעיה

דוד ביטן:      משטרה, אתם רוצים להגיד משהו? עשינו לכם את העבודה, אבל תגידו

ניסים סער:  בנושא הביטוח אין לנו הרבה מה להוסיף - - -      

דוד ביטן: מי מתעסק בביטוחים באוצר?      

ד"ר עידית חנוכה: רשות שוק ההון

דוד ביטן: לא, חוץ מהם

דוד ביטן:  הם לא נותנים כסף

דוד ביטן:  אגף התקציבים

הגר יהב: אם אתה רוצה בהקשר של החקלאות, אז הסגן זה כפיר בטט

ששון גואטה: לא, לא, הוא לא ייתן כלום

ששון גואטה:  תביא מישהו מהביטוחים

דוד ביטן: אני מבקש שתקבעי לי פגישה אישית עם החשב הכללי ועם - - -      

שמעון כהן: אני מבקש שגם נציג לשכת סוכני הביטוח יהיה - - -      

דוד ביטן: לא, לא, זה לא עניין לסוכני הביטוח, עם כל הכבוד

ד"ר עידית חנוכה: עם רשות שוק ההון?     

דוד ביטן: שגם רשות שוק ההון יהיו, אין בעיה

דוד ביטן:  אני רוצה פגישה אצלי במשרד על מנת להסביר מה אנחנו רוצים

דוד ביטן:  זה הכול

הגר יהב: לעניין "ענבל" - -      

דוד ביטן: לא אכפת לי אם זה "ענבל" או מישהו אחר

דוד ביטן:  זה לא מעניין אותי

הגר יהב: - - לעניין "ענבל" זה החשב הכללי

דוד ביטן: אנחנו צריכים החלטת ממשלה בעניין הזה

בועז סטמבלר: אנחנו גם רוצים ומבקשים להצטרף לפגישה כזאת

דוד ביטן: לא, אני צריך לשכנע את האוצר שילכו על זה

דוד ביטן:  מה אתם צריכים להיות, לא הבנתי

דוד ביטן:  אחר-כך הם יישבו איתכם על מי נותן מה, איך נותנים, ומאיזה גוף יעשו

דוד ביטן:  למה אתם צריכים להיות?     

בועז סטמבלר: אבל חשוב לי לציין שאנחנו מוכנים להיכנס תחת האלונקה יחד עם המדינה כדי להילחם בפשיעה, גם בתחום גניבות הרכב

דוד ביטן: אתם מוכנים להילחם בפשיעה, רק שאתם לא רוצים לשלם כלום

דוד ביטן:  את זה הבנתי

בועז סטמבלר: אנחנו משלמים מאות מיליונים פרמיות כל שנה למבוטחים שלנו

דוד ביטן: אתם לא עושים טובה

דוד ביטן:  זה ביטוח

בועז סטמבלר: נכון, אנחנו לא עושים טובה

בועז סטמבלר:  אני רק אומר את זה

דוד ביטן: אבל אתם לא מוכנים להמשיך את הביטוח

דוד ביטן:  אתה יודע מה? בצדק

דוד ביטן:  אני לא אומר לך שאתם צריכים לשלם סתם

דוד ביטן:  אבל יחד עם זה, גם לכם יש חלק בעניין, כמו אז, כשהיו גניבות רכב ולחצתם על המדינה ואז עשו תיקוני חקיקה בעניין הזה

דוד ביטן:  אתם לא יכולים להתעלם ולהגיד: אנחנו לא רוצים לבטח

דוד ביטן:  זה לא הולך ככה

דור נבו: אדוני היושב-ראש, אני רוצה להגיד עוד משפט אחד

דור נבו:  אתה אמרת "עוד 30 יום"  ושאתם עוד תדונו בעניין הזה וכו'

דור נבו:  אני, בינתיים, מיד אחרי שבית האריזה שלי נשרף, הלכתי ורכשתי מכונות חדשות, בניתי חדר קירור חדש והשקעתי מיליונים חדשים בקרקע

דוד ביטן: אבל קיבלת את הכסף על זה

דור נבו: קיבלתי כסף, אבל כרגע כל הרכוש שלי - - -     

דוד ביטן: כרגע אתה חשוף, נכון

דור נבו: חשוף

דור נבו:  אז אני מבקש לקבל אולי איזשהו פתרון ביניים לבעיה הקיימת

דוד ביטן: איגוד חברות הביטוח, תנו להם פתרון ביניים לפחות

דוד ביטן:  עד שהמדינה - - - לפחות לחודשיים-שלושה

דוד ביטן:  תנו להם

דוד ביטן:  אני חושב שזה הגיוני

ירון לוי: אי-אפשר להפוך את הפירמידה

ירון לוי:  בסופו של דבר, כפי שאמרנו, ביטוח זה שכבה אחרונה – אחרי שיש סביבה נורמטיבית, אחרי שיש הרתעה, אחרי שיש אכיפה, אחרי שיש ענישה

ירון לוי:  אי-אפשר להפוך את הפירמידה ולהתחיל קודם כול מביטוח ורק אז לטפל בכל הדברים האחרים

דוד אלחייני: בקיצור, הוא רוצה סבתא בקומה השמינית

ירון לוי: לא, חברות הביטוח זה חברות שבסופו של דבר נועדו לעשות עסקים, וכמובן שאם הסביבה הייתה מאפשרת - - -       

אלון שוסטר: אבל הוועדה הזאת לא יכולה לעסוק בנושאי ביטחון פנים

בועז סטמבלר: אדוני, אתם עושים לעצמכם הנחות

בועז סטמבלר:  איפה התשעה מיליארד שקיבל המשרד לביטחון פנים?      

אלון שוסטר: אבל זה לא פה, זה לא בוועדה הזאת

בועז סטמבלר: איפה התוכנית הזאת?     

דוד ביטן: אז מזה יכול להיות שייקחו, אני לא אומר שלא, אבל זה לוקח זמן

דוד ביטן:  אתה זוכר שהיית בממשלה פעם? בלשכת ראש הממשלה הדברים לוקחים זמן

דוד ביטן:  אז בינתיים תנו להם

דוד ביטן:  כמה כאלה יש לכם? שלושה-ארבעה? תנו להם כיסוי, מה קרה? מה יכול להיות? מה, חברת ביטוח תתמוטט? בחייכם, לא צריך להגזים

דוד ביטן:  אז הוא מבקש מכם שבגלל המקרה – הוא קיבל את הכסף, אין ויכוח על זה, הייתם בסדר איתו – תיתנו לו כיסוי לשלושה חודשים

דוד ביטן:  ואם לא יימצא פתרון, תבטלו את זה, אין בעיה

דוד ביטן:  מה הסיכון שלכם פה?          

ירון לוי: אנחנו לא מייצגים חברות ביטוח ספציפיות - - -     

דוד ביטן: פשוט הוא הגיע ויש לו עניין ספציפי, אז אני מדבר איתך

דוד ביטן:  אני חושב שאת זה אתם כן יכולים לתת לו, אין שום בעיה

בועז סטמבלר: שוב, אנחנו לא יכולים להתערב בשיקולים העסקיים של כל חברה

דוד ביטן: בסדר, אבל אתם יכולים לבקש, לא? אתם יכולים לבקש במקרה הספציפי הזה

דוד ביטן:  בגלל שיש ניסיון לפתור את הבעיה באופן מערכתי, אז תנו לו, מה הבעיה? אף אחד לא אמר שאתה מתערב או שאתה מכריח אותם

דוד ביטן:  אבל אתה כן יכול לבקש

דוד ביטן:  אתה הנציג שלהם, לא?      

בועז סטמבלר: כן

דוד ביטן: נו, אז זהו

בועז סטמבלר: אבל אני עדיין לא שמעתי על התוכנית של המשטרה לטפל בעניין הזה, אני חייב לומר

דוד ביטן: אין בעיה

דוד אלחייני: בוא אני אגיד לך על התוכנית שלנו, אדוני היושב-ראש, מה אנחנו עשינו שהממשלה לא עשתה

דוד אלחייני:  כמעט לכל יישוב אצלנו יש מצלמה חקלאית, מצלמה על תורן, הרבה מאוד כסף – 600,000 שקל

דוד ביטן: שהשקעתם, בעירייה?      

דוד אלחייני: כן

דוד אלחייני:  במועצה

דוד אלחייני:  בכל יישוב ויישוב בבקעת הירדן יש מצלמה חקלאית שצופה על השטחים החקלאים

דוד ביטן: וזה מונע גניבות?      

דוד אלחייני: מונע, מונע, מונע

דוד אלחייני:  יש לנו שני בסיסי מתנדבים של מג"ב הבקעה, והון אנושי שבא ומצטרף

דוד אלחייני:  יש לנו סיירים, יש לנו את הרבש"צים

דוד אלחייני:  אנחנו משקיעים הרבה מאוד כדי לשמור על הרכוש שלנו

דוד אלחייני:  ועדיין יש מקרים שבאים לפגוע בנו – אני לא רוצה להגיד למה, אבל כולנו יודעים למה – ויושב פה חקלאי שכרגע אין לו כיסוי ביטוחי

דוד אלחייני:      ולדעתי הוא עם אקדח על הרקה

דוד אלחייני:  הוא אידיוט

דוד אלחייני:  הוא השקיע מיליונים במשק שלו כדי לשקם אותו – והוא חשוף

דוד אלחייני:  כי מחר בבוקר, אם זה יחזור על עצמו, הוא לא יצליח לשקם את עצמו

דור נבו: לא צריך שיחזור על עצמו

דור נבו:  מספיק שיהיה סתם איזשהו קצר חשמלי בלוח כדי שלא יהיה ביטוח

דוד ביטן: בן ברק, אתה מוכן להיכנס לזה באופן אישי ולראות איך אתה פותר את זה באופן זמני? עד שאנחנו אולי נגיע לפתרון מערכתי

רם בן ברק: להיכנס למה?         

דוד ביטן: אז הנה, החקלאי פה מולך

דוד ביטן:  אחר-כך, אחרי הישיבה

הגר יהב: התכוון היושב-ראש לסייע - - -      

דוד ביטן: לקבל ביטוח זמני לשלושה חודשים, עד שאנחנו ננסה - - - אם לא נפתור את הבעיה הזאת – אז לא נפתור

רם בן ברק: הנה, חברת הביטוח כאן - - -     

דוד ביטן: לא, הוא אומר שהוא לא יכול לייצג אותן

דוד ביטן:  הוא מייצג אותן רק כשצריכים לדבר

דוד ביטן:  כשצריכים לעשות – זה מישהו אחר

ירון לוי: רגע, איפה "ענבל" וקנט? למה החברות הממשלתיות לא - - -     

דוד ביטן: לא יודע, רם יבדוק את זה

דוד ביטן:  אני לא נכנס לזה

דוד אלחייני: אתה לא יודע איך עובדת קנט, סתם אתה מדבר

דוד אלחייני:  החקלאים לא רוצים לבטח בקנט, כי קנט לוקחת פרמיה, אבל כשזה מגיע לעניין התשלום אף אחד לא רוצה להתעסק איתם

דוד אלחייני:  החקלאים הפסיקו לבטח בקנט

דוד ביטן: תבדוק את זה, תבדוק

ירון לוי: אתה רק מחזק את דבריי שהם היו צריכים להיות פה

רם בן ברק: אני אשלח את סוכן הביטוח שלי, הוא יעשה לך ביטוח

דוד ביטן: הנה, סוכן הביטוח שלו פה

דוד ביטן:  הם לא מוכנים

רם בן ברק: אבל תעשה לו ביטוח

רם בן ברק:  מה הבעיה?         

דוד אלחייני: חברת הביטוח לא מוכנה

רם בן ברק: אני אגיד לך איך עושים את זה

רם בן ברק:  מי עוד מבוטח ביישובים אצלך במועצה? כולם תחת אותה חברת ביטוח, נכון? תודיע להם שכולם עוזבים את חברת הביטוח אם לא מבטחים אותו

רם בן ברק:  אני אומר לך, זה מה שאנחנו עושים ביישוב שלי

רם בן ברק:  ביישוב שלי, אם הם יעזו לא לבטח את אחד האנשים בגלל דבר כזה או אחר, אף אחד מנהלל לא יבוטח אצלם

רם בן ברק:  מה הם חושבים לעצמם, שהם יעשו סלקציה? זה כן וזה לא?          

שמעון כהן: לא, הם באופן גורף לא עושים

רם בן ברק: אז אל תבטחו, תצאו, אני אביא לך מישהו אחר למועצה שלך

שמעון כהן: מאיפה?     

רם בן ברק: אנחנו נלך לחברת ביטוח ונמצא לכל המועצה

שמעון כהן: יש שלוש וחצי חברות: הפניקס, הראל, איילון, והחצי זה ביטוח חקלאי, שהם אגודה

דוד אלחייני: רם, לרשויות המקומיות יש רק חברת ביטוח אחת שמבטחת, ואם - - -     

דוד ביטן: בן ברק, לא נעשה את זה פה

דוד ביטן:  טפל בזה אחר-כך

שמעון כהן: אתם מתעלמים עוד פעם

שמעון כהן:  בקטע של חברות הביטוח, צריך להוריד את המגבלות לחברות מחוץ לארץ

שמעון כהן:  יושבים פה שני חבר'ה כמו אריות ומגינים על חמש חברות גדולות שסוגרות את - - - והחבר'ה מהפיקוח – יש להם מגבלות, סוגרים

שמעון כהן:  בקיצור, לא מצאו חברה מרוקאית שתיכנס לישראל

שמעון כהן:  בגרמניה יש - - -      

שמואל זקן: אתה חוזר על זה כל הזמן, וזה לא נכון

שמעון כהן: אני חוזר: תורידו את המגבלות

שמעון כהן:  תורידו את המגבלות

שמעון כהן:  אתם לא נותנים לאנשים להיכנס

שמואל זקן: המגבלות ירדו, וכל מי שמגיש בקשה נבחן

שמואל זקן:  אז זה לא נכון מה שאתה אומר - -      

שמעון כהן: מה זה "נבחן"?      

שמואל זקן: לא עומדות פה בתור מאות חברות

שמעון כהן: יהיו

שמעון כהן:  אנחנו נביא

דוד אלחייני: מה זה "נבחן"?     

שמואל זקן: בודקים אותו מבחינת יציבות, מבחינת היתר שליטה, מבחינת קבלת רישיון, כמו כל חברה - - -      

שמעון כהן: ולא מצאתם בכל העולם?     

שמואל זקן: זה לא נכון, יש מבטחים זרים פעילים בישראל

דוד ביטן: טוב, רבותיי, אני חייב לסיים

דוד ביטן:  יש מישהו שלא דיבר ורוצה להגיד משהו? משטרת ישראל, אתם צריכים להיכנס לעניין הזה, יש לכם אינטרס לא פחות מהאחרים בעניין הזה

ניסים סער: ברשותך, אני אעשה את זה קצר

ניסים סער:  המשרד לבל"מ, משטרת ישראל ומג"ב חרטו על דגלם שיתוף פעולה מדהים עם ההתיישבות

ניסים סער:  אני מכיר פה את רוב האנשים, בעיקר את אלחייני, שוסטר, שהיו ראשי מועצות, את הגר, ואני מאוד מתחבר למה שאמרת, כבוד היושב-ראש

ניסים סער:  בסוף, החקלאי בקצה – הוא סובל, ואני מכיר את זה באופן אישי מתפקידי הקודם

ניסים סער:  מג"ב מחפש כל דרך, ביחד עם המשרד ומשטרת ישראל, לעשות מודלים של שותפויות

ניסים סער:  "שילוב זרועות", כך אנחנו קוראים לזה

ניסים סער:       ולכן אני מאוד מתחבר למה שנאמר כאן, אי-אפשר שכל אחד יפיל את התיק על השני

ניסים סער:  לדוגמה, יש לנו את ההסדר המותנה שהוצאנו לפני כמה שנים ביחד עם הפרקליטות ומשרד המשפטים

ניסים סער:  מצאנו איזשהו סעיף מסוים שבו אנחנו יכול לפצות את החקלאי

ניסים סער:  אבל זה משהו בקטנה

ניסים סער:  ולכן צריך לקחת מודלים מהסוג הזה

ניסים סער:  אנחנו מומחי התוכן בנושא הזה, ונשמח מאוד לסייע בכל מה שקשור לפשיעה חקלאית, לא לפרוטקשן

ניסים סער:  הפרוטקשן זה בדיון השני בשעה 14:00, ויש נציגים אחרים שם

ניסים סער:  אבל כל הנושא הזה של שילוב הזרועות עם החקלאים – אנחנו שם

ניסים סער:       כל רשויות המדינה, כולם, צריכים להיכנס

ניסים סער:  יש פתרונות, רק פשוט צריך לעשות את זה

דוד ביטן: תודה, הישיבה הסתיימה